A BIZOTTSÁG 1163/2008/EK RENDELETE
(2008. november 24.)
a 40/2008/EK tanácsi rendeletnek a norvégtőkehal-, a vékonybajszú-tőkehal- és a foltostőkehal-állományokra irányuló halászatra vonatkozó fogási korlátozások tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a bizonyos halállományokra és halállománycsoportokra vonatkozó, halfogási korlátozások hatálya alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2008. évre történő meghatározásáról szóló, 2008. január 16-i 40/2008/EK tanácsi rendeletre (1) és különösen annak 5. cikke (5) bekezdésére és 5. cikke (7) bekezdésére,
mivel:
(1)
A 40/2008/EK rendelet IA. melléklete előzetes fogási korlátozásokat állapít meg a norvég tőkehalnak az ICES IIIa övezetben és az ICES IIa és IV övezet közösségi vizein folytatott halászatára.
(2)
A rendelet 5. cikke (5) bekezdésének értelmében a Bizottság felülvizsgálhatja ezeket a fogási korlátozásokat a 2008 első felében összegyűjtött tudományos információk fényében.
(3)
Figyelemmel a 2008 első félévében összegyűjtött tudományos információkra, az érintett övezetek tekintetében végleges fogási korlátozásokat kell megállapítani a norvég tőkehalra vonatkozóan.
(4)
A Halászati Tudományos, Technikai és Gazdasági Bizottság véleménye szerint a 2008-ra vonatkozó legfeljebb 148 000 tonnányi fogás 0,6-es állománypusztulási értéknek felel meg, amivel az állomány várhatóan az elővigyázatossági szintek fölött marad.
(5)
A norvég tőkehal olyan északi-tengeri állomány, amellyel kapcsolatban a Közösség és Norvégia nem folytat közös gazdálkodást, jóllehet az állomány területileg megoszlik a két fél között. Az e rendeletben előírt intézkedéseknek összhangban kell lenniük a Norvégiával tartott azon konzultációkkal, amelyekre az Európai Közösség és Norvégia között 2007. november 26-án folytatott halászati konzultációk következtetéseit összefoglaló, kölcsönösen elfogadott jegyzőkönyv rendelkezései értelmében került sor.
(6)
Következésképpen a 148 000 tonna 75 %-ában kell meghatározni a Közösség részesedését a norvég tőkehal teljes, az ICES IIIa övezetben, valamint az ICES IIa és IV övezet közösségi vizein kifogható mennyiségéből (TAC).
(7)
A 40/2008/EK rendelet 5. cikkének (7) bekezdése értelmében a norvégtőkehal-állományra vonatkozó fogási korlátozásnak az említett rendelet 5. cikkének (5) bekezdése szerinti felülvizsgálata következményeként, a Bizottság felülvizsgálhatja az ICES IIIa övezetben, az ICES IV övezetben és az ICES IIa övezet közösségi vizeiben található vékonybajszú-tőkehal-állományra, az ICES IIIa övezetben, az ICES IIIb, IIIc és IIId övezet közösségi vizeiben található foltostőkehal-állományra, valamint az ICES IV övezetben és az ICES IIa övezet közösségi vizeiben található foltostőkehal-állományra vonatkozó fogási korlátozásokat annak érdekében, hogy a fenti állományok ipari járulékos fogásait figyelembe vegyék a norvég tőkehalból halászott mennyiségben.
(8)
Tekintettel a norvég tőkehal korlátozott halászatára az ICES IIIa övezetben és az ICES IIIb, IIIc és IIId övezet közösségi vizein, valamint arra, hogy nincs új előrejelzés a vékonybajszú tőkehal és a foltos tőkehal járulékos fogásainak az említett övezetekben végzett egyéb ipari halászati tevékenységekben megjelenő mennyiségével kapcsolatban, a vékonybajszú-tőkehal- és foltostőkehal-állományra vonatkozó fogási korlátozásnak az ICES IIIa övezetben és az ICES IIIb, IIIc és IIId övezet közösségi vizein változatlannak kell maradnia a 2008-as év hátralévő időszakára nézve.
(9)
Figyelemmel az ICES IIIa övezet, valamint az ICES IIa és IV övezet közösségi vizei tekintetében a norvég tőkehalra vonatkozó végleges fogási korlátozások megállapítására, felül kell vizsgálni a vékonybajszú tőkehalra és a foltos tőkehalra irányuló halászatra vonatkozó fogási korlátozásokat az ICES IV övezetben és az ICES IIa övezet közösségi vizein.
(10)
A norvég tőkehal rövid élettartamú faj. Következésképpen a fogási korlátozásokat mielőbb érvényre kell juttatni a késedelmek elkerülése érdekében, mert azok az állomány túlhalászásához vezethetnének.
(11)
A 40/2008/EK rendelet IA. mellékletét tehát ennek megfelelően módosítani kell.
(12)
Az e rendeletben előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A RENDELETET:
1. cikk
A 40/2008/EK rendelet IA. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 24-én.